Winterreën: 'Dis 'n plesier om te boer' | Landbou
Boere in die graanstreke van die Wes-Kaap hoop dit kom binnekort re?n. FOTO: AMELIA GENIS
Landboutoestande in die Wes-Kaap het aansienlik verbeter ná goeie reën sedert einde Mei.
"Die koring het goed opgekom. Alles lyk baie mooi: die koring, die medics en die lammers. Dis 'n plesier om te boer. Ná die afgelope droë jare kan 'n mens weer besluite neem," sê mnr. Francois Eksteen van die plaas Witvlei, Piketberg, waar hulle sedert einde Mei 90 mm reën gekry het en 70 mm op hul grond in die Rooi-Karoo.
Hy sê boere se gemoed is baie beter, dog hulle is bekommerd oor plaasveiligheid.
Mnr. Dirk van Papendorp van Tweekop Boerdery by Heidelberg sê die hele gebied lyk goed ná die reën. "Die wêreld is groen. Ons kry ons reëntjies soos ons dit bestel. Die wind was nie in ons guns nie, maar ons is nog altyd tevrede met die hoeveelheid reën wat ons gekry het. Dis 200% beter as verlede jaar die tyd."
Hulle het verlede Julie 'n baie goeie oes op die land gehad, maar toe reën dit nie in Augustus nie en September was baie warm.
Volgens hom is dit die eerste keer dat die graan wat laat geplant is, op dieselfde vlak as vroeë graan is, in die sin dat die potensiaal in albei gevalle goed is as hulle tot in September reën kry.
Die kanola wat vroeg geplant is, blom en Van Papendorp sê hul weidings het mooi herstel.
As hulle kan aanhou reën kry, soos hulle van einde Mei af gekry het, staan daar goeie potensiaal op die lande, sê mnr. LG van As van Van As-boerdery by Swellendam. Hulle het in Mei 25 mm reën gekry en 35 mm in Junie.